
Kyle
Stori
Er bod Kyle wedi cymryd arno rôl Begw, gan lwyddo i’w chynnal
drwy’r darn a chadw at y person cyntaf hyd y diwedd, nid yw
wedi gallu dychmygu’r stori heb Rhys. Er hynny, mae’n dangos
dealltwriaeth o’r prif syniadau ac at ei gilydd, mae’r rhain mewn
trefn, er bod llawer wedi’i adael allan. Er bod priflythrennau yn y
darn, nid oes brawddegau clir; eto i gyd, pan ddarllenodd Kyle ei
waith, canolbwyntiodd ar yr atalnodi gan fewnosod ambell atalnod
llawn.
Potread
Hunanbortread Kyle a geir yma. Mae’r testun yn awgrymu’r angen
am ysgrifennu cryno a gwelir ymwybyddiaeth o hyn yn y modd
y mae Kyle yn dechrau llinell newydd ar gyfer pob priodwedd
newydd. Mae’n ysgrifennu’n uniongyrchol a does dim ymhelaethu,
eto i gyd mae Kyle wedi grwpio’r priodweddau’n drefnus. Cyfres o
frawddegau sydd yma, a phob un yn dechrau gyda phrif lythyren ac
yn gorffen gydag atalnod llawn.
Cerdyn Post
Ceir ymdeimlad o’r gwyliau yng ngwaith Kyle, mae’n sôn am yr
hyn mae wedi’i weld, mae’n sôn hefyd am y tywydd ac am y bwyd
Eidalaidd. Mae’n cyfeirio at ddod adref ac am brynu anrhegion, sy’n
brawf ei fod yn cadw pwrpas y cerdyn mewn golwg. Er iddo gadw
at ffurf y cerdyn post, nid yw’n atalnodi.

Crynodeb a barn gyffredinol

Ystyriwyd Lefelau 1, 2 a 3 ac er y gwelir nodweddion o Lefel 3 yma
ac acw, barnwyd mai Lefel 2 oedd yn cyd-fynd orau.
Drwy gyfrwng yr adolygiad a’r llythyr yn arbennig, mae gwaith
ysgrifennu Kyle yn cyfleu ystyr, sy’n arwydd o waith ar Lefel 2. Er
hynny, nid yw’n ysgrifennu’n glir ac yn drefnus, a fyddai wedi bod
yn arwydd o Lefel 3, ac mae diffygion o ran strwythur. Mae sillafu ac
atalnodi Kyle yn anwadal iawn hefyd. Ond, mae’n symud y tu hwnt
i’r defnydd o eiriau ac ymadroddion syml ac yn cyflawni’n uwch na
Lefel 1. Lle mae’r ffurf yn gymorth iddo, er enghraifft y Portread,
mae’n ysgrifennu’n drefnus, sy’n arwydd o Lefel 3, ond mae’n cael
trafferth wrth geisio cyfansoddi darnau hir. Mae ymwybyddiaeth
o’r darllenydd a’r ffurf i’w weld yn y llythyr, fel yn y Portread, sy’n
nodwedd o waith ar Lefel 2, ond nid yw’n datblygu syniadau’n
synhwyrol, a fyddai wedi bod yn arwydd o Lefel 3. Nid oes arwydd
yng ngwaith Kyle ei fod yn rhoi sylw i gystrawen, er enghraifft, ei
ddefnydd cyson o ‘a roedd . . . ’, ac er iddo ddefnyddio ‘Mae gen
i Mam . . . ’ yn gywir yn Portread, nid yw’n llwyddo i ddefnyddio’r
ymadrodd yn nes ymlaen yn y darn. Brawddegau syml iawn a geir,
ac mae ei ddewis o eiriau yn elfennol iawn hefyd. Nid yw Kyle
chwaith yn deall arwyddocâd atalnodi, yn wir, dim ond yn ei Bortread
mae’n defnyddio atalnod llawn, heblaw am yr un waith ar ddiwedd
Mari Jones, a nodweddion o Lefel 1 a welir yn yr agwedd hon o’i
waith. Ond mae ei lawysgrifen yn ddarllenadwy a chaiff y gwaith ei
gyflwyno’n briodol, sy’n arddangos nodwedd o Lefel 3.

Leigh
Stori
Mae’n gwbl amlwg bod Leigh wedi deall y stori, ac mae’n ei
chofnodi’n fanwl. Mae gafael glir ar ddilyniant a thechneg adrodd
stori yma, er enghraifft, ‘Amser maith yn ôl . . . ’, ‘Yn sydyn . . . ’,
‘un dydd . . . ’, er mae’n bosib ei bod wedi codi’r ymadroddion hyn
yn uniongyrchol o’r testun. Mae’r paragraffu’n effeithiol ac yn fodd
i symud y stori yn ei blaen ar ddechrau pob adran, er enghraifft,
‘un diwrnod . . . ’, ‘ar ôl blwyddyn . . . ’. Er hynny, mae ôl brys ar
adegau, er enghraifft, yn y trydydd a’r pedwerydd paragraff wrth
iddi bentyrru syniadau. Defnyddia Leigh ambell ymadrodd diddorol,
er enghraifft, mae’n cyflwyno Efnisien fel dyn ‘ . . . hyll a fel pry cop
blewog’, ac wrth sôn am Matholwch, mae’n dweud bod ei galon yn
‘rhedeg fel injan dân’. Dewisodd Leigh ddefnyddio’r cyfrifiadur.

Rhagfarn
Unwaith eto dewisodd Leigh ddefnyddio’r cyfrifiadur. Mae’n nodi
pwyntiau diddorol am y Cymry ac mae’n amlwg ei bod yn deall
ystyr y gair ‘ystrydeb’. Mae’r crynodeb o hanes Rosa Parks wedi’i
ysgrifennu’n glir ac mewn modd uniongyrchol, adroddiadol, sy’n
gweddu i’r testun. Mae ei hymateb personol i’r digwyddiad wedi’i
strwythuro o amgylch yr ymadrodd, ‘Dwi’n meddwl . . . ’.

Dyddiadur
Yn y darn hwn, mae Leigh yn myfyrio ar ei theimladau o gael ei
gwahanu oddi wrth y lleill am ddiwrnod. Mae’n canolbwyntio ar
y negyddol, er enghraifft, ‘Doeddwn i ddim yn gallu . . . ’ ac yna,
‘Doeddwn hyd yn oed . . . ’. Bron y gellid teimlo’i siom wrth iddi
ddweud, ‘Doeddwn i ddim yn hoffi amser cinio o gwbl’. Nid yw’n
uchelgeisiol yn ei dewis o eirfa ac ymadroddion, mae’n cadw at yr
hyn sy’n gyfarwydd, ond mae’r sillafu, ar y cyfan, yn gywir.

Llythyr
Yn y llythyr hwn at Nannie a Gramps, mae Leigh yn trefnu ei
hysgrifennu mewn dull sy’n addas ac i’r pwrpas. Mae Leigh yn rhoi
ychydig o hanes y penwythnos ac mae’n gwneud hynny’n drefnus ac
yn fywiog. Mae’n defnyddio brawddegau a chystrawennau amrywiol
yn y darn, er enghraifft, ‘Pan byddwch chi . . . ’, ‘Aeth Kathryn a
fi . . . ’, ‘O’r diwedd . . . ’, ac mae’n cadw diddordeb y darllenydd
wrth amrywio’i hysgrifennu a chyflwyno’r gwaith mewn paragraffau
trefnus. Mae’r nodyn personol am Blacky, y ci, ar y diwedd yn
ychwanegu at y diddordeb.

Crynodeb a barn gyffredinol

Ystyriwyd Lefelau 4 a 5 a barnwyd mai Lefel 4 oedd yn cyd-fynd
orau.
Mae Leigh yn ysgrifennu mewn ystod o ffurfiau, ac mae ganddi afael
eithaf sicr ar ffurf, sy’n arwydd o waith ar Lefel 4. Mae ffurf y stori
yn gadarn ganddi ac mae nodwedd o Lefel 5 i’w gweld yma. Mae’n
dangos hefyd ei bod yn deall bod y ffurf yn newid yn ôl gofynion
a phwrpas y darllenydd. Mae ei gwaith ar Japan, er enghraifft, yn
cynnwys nifer o frawddegau byrion, sy’n addas i’r pwrpas, ac mae ei
hysgrifennu personol yn fywiog, fel yn ei llythyr at ei rhieni-cu.
Yma, mae’n ysgrifennu’n feddylgar, sy’n un o nodweddion
Lefel 4. Mae’n brawddegu’n gywir, ond mae rhai darnau nad ydyn
nhw’n ramadegol goeth, ac ychydig iawn o atalnodi a geir o fewn
brawddeg, sy’n un o nodweddion Lefel 4. Er bod enghreifftiau o
ddewis geiriau ac ymadroddion i greu effeithiau, sydd eto yn un o
nodweddion Lefel 4, er enghraifft, ‘roedd ei galon yn rhedeg fel
injan dân’, mae’n cadw at yr arferol fel arfer. Mae’n paragraffu’n
effeithiol, yn enwedig yn y stori, ac eto, yn nodweddiadol o waith
ar Lefel 4, mae’n cyflwyno’i gwaith yn drefnus ac mewn dilyniant
i bwrpas y darllenydd. Mae ei sillafu yn gywir ar y cyfan, ond nid
yw’n gyson, ac mae tuedd ganddi i sillafu geiriau ac ymadroddion
fel y mae’n eu clywed, er enghraifft, ‘ynrhywbeth felna’ a ‘pawb
yn weithio’, ‘yn un o nhw’. Mae’n treiglo’n gywir ar adegau, sydd
fel ei sillafu, eto yn nodweddiadol o Lefel 4. Mae’n defnyddio ystod
o atalnodi, gan gynnwys dyfynodau a chollnod, ac ar adegau mae
tystiolaeth o arddull rwydd, lithrig. Mae ei hymgais i amrywio’i
harddull a’r defnydd o atalnodi mwy uchelgeisiol ar adegau yn
nodweddion o Lefel 5, ond byddai angen tystiolaeth fwy cyson cyn
dyfarnu cyflawniad ar y lefel honno

Lisa

Ateb cwestiynau
Mae Lisa’n ateb y cwestiynau’n llawn ac yn gywir, sy’n dangos ei
bod wedi deall y prif syniadau, er ei bod wedi codi ambell ymadrodd
air am air o’r testun. Yn ei hateb olaf, mae’n mynegi ei barn yn
aeddfed, yn pwyso a mesur yr wybodaeth ac yn cyfosod rhesymau
dros weithio ar fferm heddiw a chynt. Yn yr ateb, mae’n mynd y
tu hwnt i’r hyn y gofynnir iddi ei wneud, gan ei bod yn adnabod
gwahanol haenau o ystyr.

Llythyr
Mae’n amlwg bod Lisa wedi deall y stori a thrwy gyfres o
baragraffau mae’n llwyddo i fynegi ei barn fel awdur y llythyr yn glir,
gan gynnwys rhesymau dilys sy’n codi o gynnwys y nofel. Mae’n
defnyddio technegau addas megis cydbwysedd yn ei chystrawennau,
er enghraifft, ’Rydw i wedi cael fy ngeni yn y cwm a rydw i yn
dymuno marw yma hefyd’, a gofyn cwestiynau rhethregol. Mae’n
llythyr diddorol ac addas i’r pwrpas.

Stori
Mae Lisa wedi saernïo stori hynod o gelfydd. Mae trefn i’r
mynegiant ac mae’n llwyddo i ddefnyddio technegau adrodd stori
yn llwyddiannus, er enghraifft, ‘Amser maith yn ôl’, ‘Bu farw yr hen
ddyn yn ei gwsg’, ‘Y bore wedyn’. Mae’n ysgrifennu’n ddiddorol gan
ddangos sylwgarwch a dychymyg. Mae gan Lisa iaith gyfoethog ac
mae’n llwyddo i bortreadu cymeriadau yn effeithiol drwy gyfrwng
sgwrs, er enghraifft, ‘Fy ngwas annwyl i’. Mae Lisa’n atalnodi’n
gywir fel rheol er bod yma fân wallau sillafu, er enghraifft, ‘ddoth’,
‘cyrheuddodd’, ’ohonunt’.

[bookmark: _GoBack]Potread
Mae Lisa’n ysgrifennu’n fywiog ac yn ddiddorol, ac yn sicr mae hi’n
ymwybodol o’i chynulleidfa. Mae’n defnyddio hiwmor wrth sôn am
ei rhieni-cu, er enghraifft, ‘Mae’r ddau wth eu bodde mynd ar ei
gwyliau!’, ac eto yn yr ail baragraff, ‘Yn y bore, rwyf yn gallu bod yn
hen wrach blin, oherwydd fy mod yn flinedig’. Mae’r ail baragraff
hwn, fodd bynnag, ychydig yn gymysglyd, felly hefyd y trydydd
paragraff, ac mae ôl brys yma. Mae’r sillafu’n gywir ar y cyfan, ac
mae’r cystrawennau a’r ymadroddion yn Gymreig eu naws.

Crynodeb a barn gyffredinol

Ystyriwyd Lefelau 5 a 6 a barnwyd mai Lefel 5 oedd yn cyd-fynd
orau.
Mae ysgrifennu personol Lisa yn fywiog ac yn hyderus, ac mae’n
cyflwyno gwybodaeth yn gryno ac yn effeithiol. Mae’n ysgrifennu
mewn nifer o wahanol ffurfiau – portread, stori, llythyr – ac mae
ganddi afael sicr ar ffurf, sy’n un o nodweddion gwaith ar Lefel 5.
Mae’n ysgrifennu’n glir, yn amrywiol ac yn ddiddorol, ac at
amrywiaeth o bwrpasau, sydd oll yn nodweddion o Lefel 5. Mae ei
gwaith yn cynnwys paragraffau, sydd eto yn arwydd o Lefel 5, ac
ar y cyfan mae’r rheiny wedi’u saernïo’n effeithiol, ac mae Lisa’n
datblygu ei disgrifiadau a’i syniadau yn feddylgar ac yn sylwgar ar
y cyfan. Nid yw’n gwbl gyson, er hynny, fel y gwelir yn Portread, lle
mae’r ail a’r trydydd paragraff yn troi yn eu hunfan braidd, ac mae’r
trydydd paragraff yn gymysglyd. Er hynny, mae’n cynnal diddordeb
y darllenydd ym mhob un o’r gweithgareddau. Mae iaith Lisa yn
Gymreig ac yn gywir, ac mae’n defnyddio ystod o gystrawennau ac
ymadroddion gydag ambell wall treiglo a sillafu. Mae agweddau o
Lefel 6 yn ei gwaith, er enghraifft ei hidiom Gymreig, yr atalnodi a’r
sillafu, ond does dim tystiolaeth ddigonol ar draws y casgliad hwn o
weithgareddau i gyfiawnhau Lefel 6.

